Document ID: 32001D0842

Komisjoni otsus,
28. november 2001,
millega muudetakse eriti Brasiilia osas otsust 93/402/EMÜ loomatervishoiu nõuete ja veterinaarsertifikaatide kohta värske liha impordil Lõuna-Ameerika riikidest
(teatavaks tehtud numbri K(2000) 3802 all)
(EMPs kohaldatav tekst)
(2001/842/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 12. detsembri 1972. aasta direktiivi 72/462/EMÜ tervishoiu ja veterinaarinspektsiooni probleemide kohta veiste, lammaste ja kitsede ning sigade, värske liha ja lihatoodete impordil kolmandatest riikidest, [1] viimati muudetud määrusega (EÜ) nr 1452/2001, [2] eriti selle artiklit 15, artikli 16 lõiget 1 ja artiklit 22,
ning arvestades järgmist:
(1) Loomatervishoiu nõuded ja veterinaarsertifikaadid värske liha impordiks Argentiinast, Brasiiliast, Tšiilist, Colombiast, Paraguayst ja Uruguayst on sätestatud komisjoni 10. juuni 1993. aasta otsusega 93/402/EMÜ loomatervishoiu nõuete ja veterinaarsertifikaatide kohta värske liha impordil Lõuna-Ameerika riikidest, [3] viimati muudetud otsusega 2001/767/EÜ. [4]
(2) Pärast 9. maid 2001 on Brasiilias, Rio Grande do Sul’i piirkonnas esinenud suu- ja sõrataudi puhanguid ning kasutusele on võetud veiste suu- ja sõrataudivastase vaktsineerimise programm.
(3) Otsusega 2001/410/EÜ, [5] millega muudetakse otsust 93/402/EMÜ kõnealuse piirkonna kustutamiseks nende Brasiilia piirkondade loetelust, millest on lubatud sellise värske liha import, peatas komisjon kõikide suu- ja sõrataudi suhtes vastuvõtlike loomaliikide osas kõikide värske liha kategooriate impordi Rio Grande do Sul’i piirkonnast ühendusse.
(4) 22.-26. oktoobril 2001 käis komisjoni delegatsioon kohal, et uurida epidemioloogilist olukorda seoses suu- ja sõrataudiga ning selle tõrjemeetmete rakendamist.
(5) See uurimine näitas, et Brasiilia pädevad veterinaarasutused on tegelenud probleemidega, mis tuvastati eelmiste kohapealsete kontrollide käigus, ning olukord selle haiguse osas on stabiliseerunud. Seetõttu on asjakohane lubada taas inimtoiduks ettenähtud konditustatud värske liha ning teatava, kohese töötlemise järel lemmikloomatoiduks ettenähtud liha ja rupsi importimist ühendusse, ning kanda sel eesmärgil Rio Grande do Sul’i piirkond uuesti otsuse 93/402/EMÜ I lisa loetellu.
(6) Otsusega 2001/410/EÜ täpsustati samuti Uruguay suhtes kohaldatavaid tingimusi, kuid kõnealune täpsustus on nüüd korratud otsusega 2001/767/EÜ ja seetõttu võib otsuse 2001/410/EÜ tervikuna kehtetuks tunnistada.
(7) Nõukogu direktiivis 93/119/EÜ [6] nõutakse, et kolmandatest riikidest ühendusse imporditava lihaga kaasas olevale veterinaarsertifikaadile peab olema lisatud tõend selle kohta, et loomad on tapetud tingimustel, mis tagavad humaanse kohtlemise vähemalt nimetatud direktiivi asjaomaste sätetega võrdväärsel määral; koos teiste vajalike muudatuste tegemisega on kohane lülitada see sertifitseerimisnõue vahetult veterinaarsertifikaadi näidisesse.
(8) Samuti on kohane ajakohastada veterinaarsertifikaatide näidiseid, nõudes konteineri numbri ja vastava plommi numbri kandmist sertifikaadile ning sätestada nõuded loomade tapmisaegse kaitsmise tõendamiseks.
(9) Seepärast tuleks otsust 93/402/EMÜ vastavalt muuta ning tunnistada kehtetuks otsus 2001/410/EÜ.
(10) Käesoleva otsusega ettenähtud meetmed on kooskõlas alalise veterinaarkomitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 93/402/EMÜ I, II ja III lisa asendatakse käesoleva määruse vastavate lisadega.
Artikkel 2
Otsus 2001/410/EÜ tunnistatakse kehtetuks.
Artikkel 3
Käesolevat otsust kohaldatakse alates 1. detsembrist 2001, pärast läbivaatamist alalises veterinaarkomitees, mis on planeeritud 20.- 21. novembriks 2001.
Artikkel 4
Käesolev otsus on adresseeritud liikmesriikidele.
Brüssel, 28. november 2001

Labels: 0
3
17
18